CELEX: 32018R1638
Language: fi
Date: 2018-07-13 00:00:00
Title: Komission delegoitu asetus (EU) 2018/1638, annettu 13 päivänä heinäkuuta 2018, Euroopan parlamentin ja neuvoston asetuksen (EU) 2016/1011 täydentämisestä teknisillä sääntelystandardeilla, joissa tarkennetaan, miten syöttötietojen asianmukaisuus ja todennettavuus varmistetaan, sekä tietolähteiden sisäiset valvonta- ja todentamismenettelyt, joiden käytössäolo kriittisen tai merkittävän vertailuarvon hallinnoijan on varmistettava, jos syöttötiedot saadaan kaupankäyntitoiminnosta (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/6
               
            
         KOMISSION DELEGOITU ASETUS (EU) 2018/1638,
         annettu 13 päivänä heinäkuuta 2018,
         Euroopan parlamentin ja neuvoston asetuksen (EU) 2016/1011 täydentämisestä teknisillä sääntelystandardeilla, joissa tarkennetaan, miten syöttötietojen asianmukaisuus ja todennettavuus varmistetaan, sekä tietolähteiden sisäiset valvonta- ja todentamismenettelyt, joiden käytössäolo kriittisen tai merkittävän vertailuarvon hallinnoijan on varmistettava, jos syöttötiedot saadaan kaupankäyntitoiminnosta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 11 artiklan 5 kohdan neljännen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 11 artiklan 1 kohdassa edellytetään, että vertailuarvossa käytettävät syöttötiedot soveltuvat edustamaan tarkasti ja luotettavasti markkina- tai taloustilannetta, jota vertailuarvolla on tarkoitus mitata, ja että tiedot ovat todennettavissa. Kyseisen asetuksen 11 artiklan 3 kohdan b alakohdassa edellytetään myös, että jos syöttötiedot saadaan kaupankäyntitoiminnosta, hallinnoijan on varmistettava, että tietolähteellä on käytössään riittävät sisäiset valvonta- ja todentamismenettelyt.
                  
               
                     (2)
                  
                  
                     Vertailuarvon asianmukainen laskenta edellyttää paitsi syöttötietojen tarkkojen arvojen toimittamista myös sitä, että ne ovat samassa mittayksikössä kuin kohde-etuutena olevat omaisuuserät ja kuvaavat näiden merkityksellisiä erityispiirteitä.
                  
               
                     (3)
                  
                  
                     Syöttötietojen todennettavuus liittyy niiden tarkkuustasoon, joka on puolestaan erittäin riippuvainen käytettävien syöttötietojen tyypistä. Syöttötiedot, jotka eivät ole transaktiotietoja eivätkä ole peräisin asetuksen (EU) 2016/1011 3 artiklan 1 kohdan 24 alakohdassa mainitusta säänneltyjen tietojen lähteestä, voivat kuitenkin täyttää todennettavuusvaatimuksen, jos hallinnoijalla on käytettävissään riittävästi tietoja, joiden avulla se voi suorittaa riittävät tietojen tarkastukset. Sen vuoksi hallinnoijaa olisi vaadittava varmistamaan, että sillä on käytettävissään tiedot, jotka se tarvitsee voidakseen suorittaa asianmukaiset tarkastukset.
                  
               
                     (4)
                  
                  
                     Syöttötietojen asianmukaisuuden ja todennettavuuden varmistamiseksi hallinnoijaa olisi vaadittava seuraamaan syöttötietoja säännöllisesti siinä määrin kuin kyseisen syöttötietotyypin haavoittuvuus sitä edellyttää. Säänneltyjen tietojen koskemattomuus varmistetaan jo voimassa olevalla sääntelyllä ja valvonnalla, joita sovelletaan säänneltyjen tietojen tarjoajiin. Sen vuoksi kyseiseen tietotyyppiin olisi sovellettava suppeampia seurantavaatimuksia. Muut syöttötietotyypit vaativat enemmän todentamista, joten niille olisi tehtävä laajempia tarkastuksia. Tämä pätee erityisesti sellaisiin syöttötietoihin, jotka eivät ole transaktiotietoja, ja varsinkin siinä tapauksessa, että tiedot saadaan kaupankäyntitoiminnosta.
                  
               
                     (5)
                  
                  
                     Syöttötietoja toimitettaessa yksi tärkeä seurantatarkastus on sen varmistaminen, että tiedot toimitetaan hallinnoijan asettaman määräajan kuluessa. Näin pyritään varmistamaan eri tietolähteiden suorittamien toimitusten välinen yhdenmukaisuus. Myös silloin, kun syöttötietoja ei toimiteta, on tarkistettava syöttötietojen huomioon ottamisen ajankohta, jotta voidaan varmistaa eri syöttötietojen välinen yhdenmukaisuus. Sen vuoksi hallinnoijaa olisi vaadittava tarkistamaan, että syöttötiedot toimitetaan tai että ne valitaan tietystä lähteestä hallinnoijan asettaman määräajan kuluessa.
                  
               
                     (6)
                  
                  
                     On erityisen tärkeää, että vertailuarvon menetelmissä yksilöidyt keskeiset piirteet, kuten valuutta, kohde-etuutena olevan omaisuuserän erääntymisaika ja jäljellä oleva maturiteetti tai vastapuolityypit, tarkastetaan asianmukaisesti.
                  
               
                     (7)
                  
                  
                     Tehokas sisäinen valvonta, jota sovelletaan syöttötietojen saamiseen kaupankäyntitoiminnosta, tukeutuu asianmukaisten rakenteiden perustamiseen ja ylläpitoon tietolähteen organisaatiossa. Näihin rakenteisiin olisi yleensä kuuluttava kolme valvontatasoa, paitsi jos tämä lukumäärä ei ole tietolähteen organisaation koon perusteella kohtuullinen. Ensimmäiseen valvontatasoon olisi kuuluttava prosessit, joilla varmistetaan syöttötietojen tehokas tarkastaminen.
                  
               
                     (8)
                  
                  
                     Kaupankäyntitoiminnosta suoritettaviin toimituksiin liittyy erityinen riski, joka johtuu luontaisesta eturistiriidasta kaupankäyntitoiminnon kaupallisen tehtävän ja vertailuarvon syöttötietojen toimittamistehtävän välillä. Sen vuoksi on tärkeää, että tietolähde laatii eturistiriitoja koskevan toimintatavan ja ylläpitää ja käyttää sitä osana toisen tason valvontaansa ja että se suorittaa käytettävien syöttötietojen säännöllisiä tarkastuksia. Lisäksi, kun on kyse mahdollisten väärinkäytösten paljastamisesta ja tiedottamisesta hierarkiassa ylöspäin tai sellaisen toiminnan havaitsemisesta, joka saattaa vaikuttaa vertailuarvon koskemattomuuteen, saattaisi olla hyödyllistä vahvistaa ilmiantomenettely, jonka avulla jokainen henkilöstön jäsen voisi ilmoittaa mahdollisista väärinkäytöstapauksista asianomaiselle vaatimustenmukaisuuden valvontatoiminnolle tai muulle asiaankuuluvalle sisäiselle toiminnolle. Sen vuoksi hallinnoijan täytyisi olla vakuuttunut siitä, että tietolähteen sisäiset valvonta- ja todentamismenettelyt sisältävät eturistiriitoja koskevan toimintatavan laatimisen, ylläpidon ja käytön sekä ilmiantomenettelyn laatimisen ja ylläpidon.
                  
               
                     (9)
                  
                  
                     Tätä asetusta sovelletaan kriittisten ja merkittävien vertailuarvojen hallinnoijiin. Suhteellisuusperiaatteen mukaisesti siinä vältetään kohtuuttoman rasitteen aiheuttaminen merkittävien vertailuarvojen hallinnoijille sallimalla näiden soveltaa eturistiriitoja koskevia vaatimuksia ainoastaan todellisiin tai mahdollisiin olennaisiin eturistiriitoihin. Lisäksi hallinnoijille olisi annettava lisää harkintavaltaa sen suhteen, miten ne varmistavat sisäiset valvonta- ja todentamismenettelyt tietolähteen tasolla. Erityisesti niiden olisi sallittava lieventää tiettyjä kyseisiin menettelyihin sovellettavia vaatimuksia tietolähteen organisaation luonteen, mittakaavan ja monimutkaisuuden mukaan.
                  
               
                     (10)
                  
                  
                     Hallinnoijille olisi annettava riittävästi aikaa varmistaa tämän asetuksen vaatimusten noudattaminen. Sen vuoksi tätä asetusta olisi alettava soveltaa kahden kuukauden kuluttua sen voimaantulosta.
                  
               
                     (11)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
                  
               
                     (12)
                  
                  
                     EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Soveltamisala
            Tätä asetusta ei sovelleta sellaisten vertailuarvojen hallinnoijiin, jotka eivät ole merkittäviä.
         
         
            2 artikla
            Syöttötietojen asianmukaisuuden ja todennettavuuden varmistaminen
            
               1.   Vertailuarvon hallinnoijan on varmistettava, että sillä on käytettävissään kaikki tiedot, jotka se tarvitsee voidakseen tarkistaa kaikista vertailuarvoon käyttämistään syöttötiedoista seuraavat seikat, sikäli kuin ne ovat sovellettavissa kyseisiin syöttötietoihin:
               
                           a)
                        
                        
                           onko luovuttajalla valtuudet toimittaa syöttötietoja tietolähteen puolesta asetuksen (EU) 2016/1011 15 artiklan 2 kohdan b alakohdassa säädettyjen valtuuksia koskevien vaatimusten mukaisesti;
                        
                     
                           b)
                        
                        
                           toimittaako tietolähde syöttötiedot tai valitaanko ne hallinnoijan määrittämästä lähteestä hallinnoijan asettaman määräajan kuluessa;
                        
                     
                           c)
                        
                        
                           toimittaako tietolähde syöttötiedot hallinnoijan määrittämässä muodossa;
                        
                     
                           d)
                        
                        
                           onko syöttötietojen lähde jokin asetuksen (EU) 2016/1011 3 artiklan 1 kohdan 24 alakohdassa luetelluista lähteistä;
                        
                     
                           e)
                        
                        
                           onko syöttötietojen lähde luotettava;
                        
                     
                           f)
                        
                        
                           täyttävätkö syöttötiedot vertailuarvon menetelmissä asetetut vaatimukset, erityisesti valuuttaa tai mittayksikköä, erääntymisaikaa ja vastapuolityyppejä koskevat vaatimukset;
                        
                     
                           g)
                        
                        
                           saavutetaanko syöttötietojen merkitykselliset määrälliset kynnysarvot ja täytetäänkö syöttötietojen merkitykselliset laatuvaatimukset menetelmien mukaisesti;
                        
                     
                           h)
                        
                        
                           sovelletaanko erityyppisten syöttötietojen käytön ensisijaisuusjärjestystä menetelmien mukaisesti;
                        
                     
                           i)
                        
                        
                           onko syöttötietojen toimittamisessa käytetty harkintavaltaa tai päättelyä menetelmissä vahvistettujen selvien sääntöjen ja vertailuarvoa koskevissa käytännesäännöissä vahvistettujen toimintatapojen mukaisesti.
                        
                     
            
               2.   Hallinnoijien on säännöllisesti suoritettava 1 kohdassa luetellut tarkastukset. Kriittisten vertailuarvojen hallinnoijien on suoritettava 1 kohdan a, b, c ja d alakohdassa luetellut tarkastukset ennen vertailuarvon julkistamista tai asettamista julkisesti saataville.
            
         
         
            3 artikla
            Tietolähteen sisäiset valvonta- ja todentamismenettelyt
            
               1.   Tietolähteen sisäisiin valvonta- ja todentamismenettelyihin, joiden käytössäolo hallinnoijan on varmistettava asetuksen (EU) 2016/1011 11 artiklan 3 kohdan b alakohdan mukaisesti, on kuuluttava ainakin seuraavat:
               
                           a)
                        
                        
                           sellaisen sisäisen toiminnon perustaminen ja ylläpito, joka toimii syöttötietojen toimittamisen ensimmäisenä valvontatasona ja vastaa seuraavien tehtävien suorittamisesta:
                           
                                       i)
                                    
                                    
                                       syöttötietojen tehokas tarkastaminen ennen niiden toimittamista, mukaan luettuna sen varmistaminen, että kaikkia sellaisia syöttötietojen validointia koskevia vaatimuksia noudatetaan, jotka on asetettu tietolähteelle asetuksen (EU) 2016/1011 15 artiklan 2 kohdan d alakohdan iii alakohdan nojalla, sekä syöttötietojen koskemattomuuden ja tarkkuuden tarkastaminen ennen niiden toimittamista;
                                    
                                 
                                       ii)
                                    
                                    
                                       sen tarkastaminen, että luovuttajalla on valtuudet toimittaa syöttötietoja tietolähteen puolesta asetuksen (EU) 2016/1011 15 artiklan 2 kohdan b alakohdan nojalla asetettujen vaatimusten mukaisesti;
                                    
                                 
                                       iii)
                                    
                                    
                                       sen varmistaminen, että ainoastaan toimitusprosessiin osallistuvilla henkilöillä on pääsy syöttötietojen toimituksiin, lukuun ottamatta tapauksia, joissa pääsy tarvitaan auditointeja, tutkimuksia tai lainsäädännössä edellytettyjä tarkoituksia varten;
                                    
                                 
                     
                           b)
                        
                        
                           sellaisen sisäisen toiminnon perustaminen ja ylläpito, joka toimii syöttötietojen toimittamisen toisena valvontatasona ja vastaa seuraavien tehtävien suorittamisesta:
                           
                                       i)
                                    
                                    
                                       syöttötietojen tarkistaminen niiden toimittamisen jälkeen riippumatta ensimmäisen tason valvontatoiminnon suorittamasta tarkistuksesta, jotta varmistetaan toimituksen koskemattomuus ja tarkkuus;
                                    
                                 
                                       ii)
                                    
                                    
                                       sellaisen ilmiantomenettelyn laatiminen ja ylläpito, johon kuuluvat asianmukaiset toimet ilmiantajien suojelemiseksi;
                                    
                                 
                                       iii)
                                    
                                    
                                       sellaisten menettelyjen laatiminen ja ylläpito, joita sovelletaan syöttötietojen tosiasiallisesta manipuloinnista tai manipulointiyrityksestä ilmoittamiseen sisäisesti, tietolähteen omien vertailuarvoa koskevien toimintatapojen noudattamatta jättämiseen ja tällaisten tapahtumien tutkimiseen heti niiden ilmetessä;
                                    
                                 
                                       iv)
                                    
                                    
                                       sellaisten sisäisten ilmoitusmenettelyjen laatiminen ja ylläpito, joilla ilmoitetaan toimituksessa esiintyvistä toimintaongelmista heti niiden syntyessä;
                                    
                                 
                                       v)
                                    
                                    
                                       sen varmistaminen, että toisen tason valvontatoimintoon kuuluva henkilöstön jäsen on säännöllisesti ja henkilökohtaisesti läsnä kaupankäyntitoiminnon toimistotiloissa;
                                    
                                 
                                       vi)
                                    
                                    
                                       sellaisen valvonnan ylläpito, jossa valvotaan viestintää syöttötietojen toimittamiseen suoraan osallistuvien kaupankäyntitoiminnon henkilöstön jäsenten välillä sekä kyseisten henkilöstön jäsenten ja muiden sisäisten toimintojen tai ulkoisten elinten välillä;
                                    
                                 
                                       vii)
                                    
                                    
                                       eturistiriitoja koskevan toimintatavan laatiminen, ylläpito ja käyttö sen varmistamiseksi, että
                                       
                                                   —
                                                
                                                
                                                   todelliset tai mahdolliset eturistiriidat, jotka koskevat toimitusprosessiin osallistuvaa tietolähteen kaupankäyntitoiminnon henkilöstön jäsentä, yksilöidään ja niistä ilmoitetaan hallinnoijalle;
                                                
                                             
                                                   —
                                                
                                                
                                                   luovuttajan palkitsemisen ja vertailuarvon arvon, tiettyjen toteutettujen toimitusten arvon tai tietolähteen harjoittaman toiminnan välillä ei esiinny suoraa tai välillistä yhteyttä, josta voisi aiheutua vertailuarvon syöttötietojen toimittamiseen liittyvä eturistiriita;
                                                
                                             
                                                   —
                                                
                                                
                                                   syöttötietojen toimittamiseen osallistuvan kaupankäyntitoiminnon henkilöstön ja sen muun henkilöstön välillä on selvä tehtävänjako;
                                                
                                             
                                                   —
                                                
                                                
                                                   syöttötietojen toimittamiseen osallistuva kaupankäyntitoiminnon henkilöstö ja sen muu henkilöstö ovat fyysisesti erillään toistaan.
                                                
                                             
                                                   —
                                                
                                                
                                                   tietojenvaihtoa kaupankäyntitoiminnon henkilöstön ja tietolähteen sellaisiin toimintoihin osallistuvan muun henkilöstön välillä, jotka voivat aiheuttaa eturistiriitariskin, valvotaan tehokkaasti, jos vaihdettavat tiedot voivat vaikuttaa toimitettaviin syöttötietoihin;
                                                
                                             
                                                   —
                                                
                                                
                                                   on olemassa varasuunnitelmat siltä varalta, että viidennessä luetelmakohdassa tarkoitetun tietojenvaihdon valvonnassa esiintyy väliaikaisia häiriöitä;
                                                
                                             
                                                   —
                                                
                                                
                                                   toteutetaan toimenpiteitä, joilla estetään henkilöä käyttämästä asiatonta vaikutusvaltaa tapaan, jolla syöttötietojen toimittamiseen osallistuva kaupankäyntitoiminnon henkilöstö harjoittaa toimintaansa;
                                                
                                             
                                 
                     
                           c)
                        
                        
                           sellaisen sisäisen toiminnon perustaminen ja ylläpito, joka on riippumaton ensimmäisen ja toisen tason valvontatoiminnoista, toimii syöttötietojen toimittamisen kolmantena valvontatasona ja vastaa sellaisten säännöllisten tarkastusten suorittamisesta, jotka kohdistuvat kahden muun valvontatoiminnon harjoittamaan valvontaan;
                        
                     
                           d)
                        
                        
                           menettelyt, jotka koskevat seuraavia:
                           
                                       i)
                                    
                                    
                                       keinot, joita käytetään tämän kohdan a, b ja c alakohdassa edellytettyjen kolmen valvontatoiminnon välisessä yhteistyössä ja tiedonkulussa;
                                    
                                 
                                       ii)
                                    
                                    
                                       säännöllinen raportointi tietolähteen ylimmälle johdolle kyseisten kolmen valvontatoiminnon hoitamista tehtävistä;
                                    
                                 
                                       iii)
                                    
                                    
                                       hallinnoijan pyytämien tietojen toimittaminen tietolähteen sisäisistä valvonta- ja todentamismenettelyistä.
                                    
                                 
                     
            
               2.   Hallinnoija voi päättää soveltaa vapautusta mihin tahansa niistä vaatimuksista, joista säädetään 1 kohdan b alakohdan v alakohdassa tai vii alakohdan kolmannessa, neljännessä tai kuudennessa luetelmakohdassa, otettuaan huomioon seuraavat seikat:
               
                           a)
                        
                        
                           tietolähteen toimintojen luonne, mittakaava ja monimutkaisuus;
                        
                     
                           b)
                        
                        
                           todennäköisyys, että vertailuarvon syöttötietojen toimittamisen ja tietolähteen harjoittaman kaupankäynnin tai muun toiminnan välillä syntyy eturistiriita;
                        
                     
                           c)
                        
                        
                           toimitusprosessiin liittyvän harkintavallan taso.
                        
                     
            
               3.   Otettuaan ensisijaisesti huomioon tietolähteen organisaation pienen koon ja myös 2 kohdan a, b ja c alakohdassa luetellut seikat hallinnoija voi sallia, että tietolähteellä on käytössään yksinkertaisempi organisatorinen valvontarakenne kuin 1 kohdassa edellytetään. Yksinkertaisemmalla valvontarakenteella on kuitenkin varmistettava, että kaikki 1 kohdan a, b ja c alakohdassa luetellut tehtävät suoritetaan lukuun ottamatta tehtäviä, joista on myönnetty vapautus 2 kohdan nojalla. Edellä olevan 1 kohdan d alakohdan i ja ii alakohtaa on sovellettava tavalla, joka heijastaa yksinkertaisempaa valvontarakennetta.
            
            
               4.   Merkittävän vertailuarvon hallinnoija voi päättää soveltaa 1 kohdan b alakohdan vii alakohdan vaatimuksia ainoastaan todellisiin tai mahdollisiin olennaisiin eturistiriitoihin.
            
         
         
            4 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).